Florinel Coman nu e singurul star care ar putea să plece de la FCSB în vară. Darius Olaru este și el un fotbalist curtat, iar Giovanni Becali a vorbit cu lux de amănunte despre căpitanul noii campioane a României.
Darius Olaru (26 de ani) mai are contract cu FCSB până în iarna lui 2028. Cu toate acestea, mijlocașul liderului din SuperLiga ar putea pleca în străinătate mai devreme decât se așteaptă fanii roș-albaștrilor.
„Pe Olaru îl avem în continuare. E copilul nostru preferat. Datorită caracterului lui, datorită comportamentului lui. Și el are o clauză de 5.000.000 de euro. Dacă găsim un club care îl dorește exact în poziția de box-to-box, cu cea mai mare plăcere.
Dar Olaru are și Campionatul European în această vară și ne preocupă foarte mult situația lui în această vară”, a declarat Giovanni Becali în exclusivitate la FANATIK SUPERLIGA, show care e live pe fanatik.ro, luni, marți și vineri, de la ora 10:30
Darius Olaru a fost unul dintre cei mai buni jucători de la FCSB în sezonul în care echipa lui Gigi Becali a câștigat titlul după nouă ani de secetă. Căpitanul roș-albaștrilor a marcat 15 goluri și a oferit 5 assist-uri în cele 35 de meciuri de SuperLiga.
„Vor urma mișcări pe piața transferurilor. Vom vedea când și dacă Florinel Coman va pleca de la FCSB. Vom vedea ce se întâmplă cu Darius Olaru, despre care și eu știam că are o clauză de 5.000.000 de euro, dar a confirmat și Giovanni Becali.
Așa că e exact aceeași sumă pentru care Darius Olaru, căpitanul echipei, poate pleca de la FCSB, cum poate pleca și Florinel Coman. Dar Olaru, eu cred și sunt aproape sigur că va pleca invers. În partea cealaltă, va pleca în Europa, nu va pleca în partea arabă.
Îl văd în Belgia, Olanda, pentru că a și fost interes de acolo. Echipe de play-off”, a adăugat și jurnalistul Cristi Coste.